정조 2년 · 목
領議政金尙喆曰。今番收議。實是典禮之大者。更無可論。而特軫愼重之義。至詢山林。不勝欽仰矣。予曰。蓋 先大王乙酉之遺 命。卽是 受敎也。乙亥之定制。亦是 受敎也。此皆議不到處也。然吏判之論。卽守經之義。故予意亦以爲然。而今番收議時。卿等及刑判外。擧皆雷同。無一立論。誠極慨然矣。尙喆曰。聖敎誠然。而左相之議。實爲明白。而其他收議。雖不無雷同之嫌。然此則大義之當然。而只遵 先大王 受敎之意也。至於乙酉年下敎時。不能爭執。到今思之。惶愧無地。而今番收議之歸一。亦非怪矣。左議政鄭存謙。右議政徐命善曰。至於此等典禮。旣是明白無疑。則有何岐異之論乎。尙喆曰。今番 宗廟奉審時。臣親往奉審。兩廟之當移安處。則土壁唐家及龕內。當加漆而丙午前年例則 移安時一新修補矣。今亦依此例。當一新修補乎。予曰。若爲一新修補。則當爲 移奉乎。尙喆曰。然矣。予曰。 移安亦甚重難。只龕內加漆。則似好矣。尙喆曰。 廟庭功臣堂。雖甚狹窄。至於五位配享。則不必更建。而配享諸臣。當於會圈後議定。而以臣愚見論之。則先正臣。固當配享於 孝廟。而 先大王廟庭配享。則趙文命金在魯閔鎭遠。似皆入之。而至於崔奎瑞。亦有一絲扶鼎之 下敎。似皆配享矣。予曰。予未及深思。而此皆好矣。予曰。功臣堂之五位配享後。更無剩地。殊非長遠之氣像。更爲量宜添建。則似好矣。尙喆曰。實錄當從近開局。而頃日啓下堂郞。今或有故。當更爲啓下。而知申亦當以都廳啓下矣。予曰。知申方帶劇務。又在宿衡。不必啓下矣。尙喆曰。至於都廳。亦非劇役。而今此設局時。若非知申。則凡事無與相議。且難竣事矣。予曰。姑置之。予曰。每於實錄設局。經年閱歲。亦甚可悶。今番速爲告成好矣。尙喆曰。大提學當爲主人。出仕然後可以設局矣。予曰。三房當分設於幾處乎。尙喆曰。當設於一處矣。予曰。 列聖誌狀。尙未刊成。亦豈成說乎。速爲擧行。尙喆曰。或者之議。以爲 景廟實錄。當先爲擧行云。何以爲之乎。予曰。 景廟實錄。不過數處改張。與 先朝實錄同時開局。則似好矣。尙喆曰。此其便好矣。尙喆曰。臣有區區所懷。玆敢仰達矣。臣至於筋力奔走處。敢不殫竭。而至於 實錄總裁。有不敢晏然者。 肅廟 景廟實錄時。故相臣洪致中。亦當是任。而以未經文衡。乞解蒙允矣。臣亦當遵古人之處義。伏乞特命遞解焉。予曰。自前掌此大臣。亦豈皆經文任之人乎。存謙曰。雖未經文任人。亦多有已行之者矣。予曰。領相所辭過矣。予曰。續明義錄。卿等見之乎。尙喆曰。未及見之矣。予曰。別無刪改處。速爲刊出好矣。尙喆曰。刊進時。時原任大臣及監印堂郞。亦當陪進矣。予曰。然矣。予曰。 陵幸以來十三日爲定。亦不有妨於農務乎。尙喆曰。不必妨農矣。尙喆曰。七 陵陵上奉審。似難一日內盡行。六 陵則只爲展謁。似好矣。予曰。 先王朝丙午年 陵幸時。亦皆奉審 陵上。予豈可不爲奉審乎。尙喆曰。今番 陵幸時。日力似不足。 永祐園展謁。則還宮後更爲擧動。似好矣。予曰。日力似甚不足。 永祐園展謁。則還宮後。更待下敎擧行。予曰。植炬時儲置米會減。自 先王朝已成前例。今亦不可廢矣。予謂禮曹判書李景祜曰。今年孝烈單抄。爲幾何乎。景祜曰。只有二張矣。予曰。仰念 先大王倦勤之年。尙以孝烈單抄議定事。自朝至夜。諄諄不已。而顧予嗣服之後。昨年孝烈別單。尙未抄出。卽此一事。已不勝愧忸 。而且抄出之時。若有當拔不拔。當入不入之患。則亦豈非詳審處乎。至於可東可西之類。實難於取捨之際。今日則欲爲抄出。大臣及禮判。次對罷後留待。予謂尙喆等曰。以扈衛廳事言之。誠甚可悶矣。卿等欲罷之議。以其有弊而欲罷乎。自出龍輝事而欲罷乎。若以有弊而欲罷。則固可矣。而若以龍輝事。欲罷云爾。則不可。噫彼千餘軍卒。其亦吾民。豈可以一凶賊之出。致疑於三廳許多之所屬乎。命善曰。輝賊未出之前。亦或有欲罷之議矣。予曰。節目尙今不下。而今此下詢。欲爲議決之意也。此亦事係沿革。今日議定。尙喆曰。未知自上處分之如何。故尙未警咳矣。存謙曰。雖令存之。實爲無益。臣意則罷之爲宜矣。命善曰。臣意亦以爲罷之宜矣。予曰。扈衛廳軍卒。雖曰無用。亦我臣子。而于今兩年。不罷不存。無所歸屬。在朝家政令。亦涉如何。不可無別般區處之道矣。尙喆曰。初欲分屬於各軍門矣。更思之。實多有製肘之端。臣意則仍卽革罷。使之各歸其業好矣。都承旨洪國榮曰。當初欲罷之時。仍卽革罷。則固可矣。而于今兩年。不罷不存。每以各軍門區處爲言。故數千軍校。日日顒望之餘。卒然罷之。又不區處。則非但渠輩之亦甚可矜。且無異失信於渠輩。豈可以堂堂朝廷。豈不念處置之得宜乎。於罷於存。不可無區處之道矣。予曰。扈衛廳之一廳三將。亦不成說。抄其軍官。略存軍士。罷其二廳。存其一廳。則此是減額存名。卿等之意。以爲如何。尙喆曰。自出龍輝之後。實難更令入直於闕內。臣意則以爲永革宜矣。予曰。此則俄已喩之。而決無是嫌矣。存謙曰。臣意則亦以爲永革宜矣。命善曰。若欲仍存。則罷其二廳。只存一廳。甚爲便當矣。予曰。諸堂之意。以爲如何。景祜曰。減其軍校。只存廳名。則似好矣。刑曹判書蔡濟恭曰。臣意則以爲永革宜矣。知中樞府事具善復曰。數千軍卒之失所。亦甚可悶。自上下敎誠好矣。戶曹判書具允鈺曰。聖敎誠好。臣無更達矣。工曹判書洪樂性曰。旣不可永革。則自上下敎。誠至當矣。判尹鄭尙淳曰。大經大法。則罷之爲宜。而今姑仍存。若又生弊。仍又罷之。亦未晩矣。副司直張志恒曰。雖存一廳。弊則一樣矣。其該廳軍校之作弊。流及京外。置之無益。臣意則永罷其廳。分屬軍門。則似好矣。副司直鄭好仁曰。今若革罷。則實無歸屬處。亦甚可矜俄者聖敎。誠至當矣。吏曹參判徐浩修曰。俄者聖敎中。存名減額。誠好矣。國榮曰。小臣則俄已仰奏。而沿革之間。不可無區處之道矣。左承旨鄭民始曰。臣意則罷屬於軍門爲宜矣。予曰。噫彼校卒。飢寒切身。射而得食。今若卒罷。而又不區處。則實無仰哺之所。亦甚可矜。且扈衛廳。本以七廳。減至三廳。今雖減爲一廳。此亦有前例。於此於彼。似甚得當矣。兵曹判書李徽之曰。內禁衛事。亦甚可悶矣。今則幾滿五十人。而以兵曹敎鍊官。實難領率。不可無變通之道矣。予謂尙喆等曰。禁軍百名內。五十名在本廳。五十名入接於扈衛舊廳。而禁軍將實難兼統。故使假將領率。甚爲難處。而若仍存扈衛廳。則此亦仍歸本廳。別無難處之端矣。卿等於次對罷後。詳議扈衛廳區處之道。更爲入侍稟定也。允鈺曰。目今財力匱乏。宜有變通之道。而本曹所畜倭銅。幾爲十餘萬斤。若今鑄錢。則當償宿債。剩餘亦可爲十餘萬兩云。稟定後當爲擧行矣。予曰。蓋鑄錢卽是耗財之一道。而今則事勢旣如此。不可不鑄。而近來錢樣。漸不成樣。此亦觀世道之一端也。自古言之。國將衰亡之時。有鵝眼等錢。亦豈非觀世道處乎。今番則以古錢樣鑄出。予謂善復曰。以御廳記簿觀之。則六萬餘兩銀。以鑄錢所用懸錄。誠甚可怪。八萬兩記簿中。只存千餘兩。此豈成說乎。此則決不可仍置。速爲推出備數。予謂允鈺曰。 祥後三殿賞格之應下者甚多。比丁丑年。當三倍矣。須抄出丁丑丙午庚戌前例以入。允鈺曰。今年旣有 陵幸。又當爲閱武。而閱武時賞賜。前例木爲七百同矣。目今財用匱乏。實無措手之道。誠可悶矣。尙喆曰。至於七百同。雖或有前例。今則不可不釐正矣。善復曰。 先王朝閱武時。以七百同賞賜。而其後更有 下敎。以減於此數爲敎矣。濟恭曰。日前自捕廳捉送造假銀人三名臣曹。故推問則皆直招。而 先朝癸卯年。亦有假造者。造銀數石。行用於市上。故不待時正法。而又於己丑年。有造銀者。而罪犯差輕。故杖一百流三千里矣。今此造銀人。亦與己丑造銀者。別無異同。何以爲之乎。予曰。依己丑前例處之。濟恭曰。推刷官革罷節目。頃有議入之敎矣。若又一切防塞。則官房所屬。將無措手之道云。亦不可無變通矣。予曰。卿言甚是。而將何以變通乎。濟恭曰。若以乙亥年比總捧之。則內司所捧。當有剩餘云。旣有剩餘。則就其中。略以數疋木。定式分給似好矣。予曰。乙亥年比總及近來所捧比總詳問。後日次對以奏。予曰。日勢雖晩。合啓禮重。只爲合啓。而兩司及府院啓。則退去臺廳爲之。